SME D Bank ขยายวงเงิน "สินเชื่อเสริมสภาพคล่องผู้รับเหมา" เพิ่มอีก 3,000 ล้านบาท พร้อมกู้ได้สูงสุด 50 ล้านบาท
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ SME D Bank เปิดเผยว่า ได้ขยายวงเงินสินเชื่อโครงการเสริมสภาพคล่องผู้รับเหมา เพิ่มอีก 3,000 ล้านบาท พร้อมขยายวงเงินกู้สูงสุดต่อรายจาก 15 ล้านบาท เป็น 50 ล้านบาท เพื่อสนับสนุนให้เอสเอ็มอีกลุ่มผู้รับเหมาก่อสร้าง ได้เข้าถึงงานจัดซื้อจัดจ้างภาครัฐ ที่มีมูลค่ากว่า 1.3 ล้านล้านบาทต่อปี รวมถึงสามารถรับงานจัดซื้อจัดจ้างภาคเอกชนที่จะขยายตัวเพิ่มขึ้นจากการเปิดประเทศ สำหรับคุณสมบัติผู้กู้ต้องเป็นนิติบุคคล ดำเนินธุรกิจรับเหมามาไม่น้อยกว่า 1 ปี อัตราดอกเบี้ยเริ่มต้น MLR+ ร้อยละ 1 ต่อปี โดยสนับสนุนการดำเนินธุรกิจของผู้รับเหมาด้วยรูปแบบสินเชื่อหมุนเวียนแบบแพ็กเกจ ให้วงเงินกู้ระยะสั้น ควบคู่กับวงเงินสินเชื่อแฟคตอริ่ง ช่วยให้ผู้ประกอบการมีสภาพคล่องเพียงพอ บริหารจัดการงานได้ต่อเนื่อง ไม่มีสะดุด ผู้ประกอบการที่สนใจใช้บริการ “สินเชื่อเสริมสภาพคล่องผู้รับเหมา” สามารถแจ้งความประสงค์ผ่านช่องทางเว็บไซต์ www.smebank.co.th หรือสาขาของ SME D Bank ทั่วประเทศ สอบถามข้อมูลเพิ่มเติมได้ที่ Call Center 1357